עדי שטרנברג הפך ממתמודד כושל לראשות עיריית רמלה - לסגן ראש העיר קריית מוצקין, במהלך פתלתל. באופוזיציה מייחסים את המהלכים המוזרים לרצונו של ראש העיר חיים צורי לשמר את אחיזתו גם במקרה שבו ייאלץ לעזוב את תפקידו בשל כתבי האישום שאולי יוגשו נגדו. בינתיים פסק בית המשפט הוצאות לאופוזיציה שעתרה נגד המהלך
עדי שטרנברג התמודד לראשות העיר רמלה בבחירות 2018 אך נבחר לבסוף כחבר מועצה בעיר. לאחרונה החליט להעתיק את חברותו במועצת העיר רמלה לקריית מוצקין, בדרך פתלתלה למדי, ואף מונה לסגנו של ראש העיר חיים צורי. באופוזיציה טוענים כי הכל מהלך מתוכנן שנועד להציב ממלא מקום נוח לצורי, שעומד ככל הנראה בפני כתב אישום ועשוי להידרש להתפטר. לאחר שהתפטר חבר מועצה, פנה צורי למשרד הפנים בטענה שכל חברי הסיעה אחריו התפטרו ולכן צריך למנות מישהו חיצוני כדי שלא יהיה חסר חבר מועצה. ומכל תושבי מוצקין החליט צורי לבחור דווקא בתושב מרמלה שמכהן שם כחבר מועצה – שטרנברג.  וכך שטרנברג, שרק לפני שלוש שנים נלחם על תפקיד ראש העיר ברמלה, נדרש להסביר למה הוא ויתר עליה. הטענה (הלגיטימית לגמרי) הייתה שהסיבה היא עבודתו בצפון: "קשה לי מאוד לכתוב זאת, בגלל האהבה הגדולה שלי לעיר ולתושביה. אך לאחר התלבטויות, ארוכות, קשות ולא פשוטות, הקשורות בענייני קריירה ומשפחה החלטתי להעביר את מרכז חיי לצפון, בקרבה למקום עבודתי".  עוד הוסיף ופירט שטרנברג עד כמה משמעותית היא אותה עבודה: "בשנתיים האחרונות אני זוכה לכהן כמנכ"ל איגוד ערים לביוב, בצפון הארץ, החולש על שמונה רשויות מקומיות שבהן אני מקדם פרויקט בתקציב של 478 מיליון שקלים. התפקיד עמוס ואינטנסיבי מאוד, ומחייב אותי כל יום לנסיעות ארוכות מרמלה לצפון ובחזרה. הדבר מקשה עליי עד מאוד להמשיך ולשרת אתכם, הציבור הרמלאי, בתפקידי ההתנדבותי במועצת העיר רמלה".  אז שטרנברג עבר עירייה בטענה שזה בגלל מקום עבודתו, אבל נראה שמה שהעסיק אותו באמת היה דווקא מועצת העיר מוצקין. עם כניסתו לתפקיד החדש הובהר לו כי למעשה לא יוכל לכהן בשני הכובעים – גם חבר מועצה וגם מנכ"ל איגוד ערים לביוב. ועל מה שטרנברג ויתר? נכון – על משרתו בתאגיד המים. המשרה החשובה והמורכבת שבגללה בכלל ביקש לעבור, לכאורה. גם לפרנסתו של שטרנברג נמצא פתרון: הוא מונה לסגן ראש העיר בקריית מוצקין. הלהטוט הטכנוקרטי הושלם. במשרד הפנים, משום מה, לא טרחו להרים גבה כשקראו את טענתו של צורי כי שבעה חברי הרשימה שלו התפטרו והוא מבקש למנות אדם שנבחר למועצה בעיר אחרת. בחודשים האחרונים ניסו חברי מועצת העיר מטעם סיעת "רוח חדשה במוצקין" להילחם במהלך. לאחר שפנו למשרד הפנים בפעם הראשונה בחודש יולי, טענו במשרד שלא נתנו כל אישור למינוי, ולכן אין בסיס לטענות. אבל ב-9 באוגוסט קיבלו הודעה נוספת שהמינוי דווקא כן אושר בגלל "שינוי נסיבות", ותוך יומיים מונה שטרנברג למועצה.  שבועיים וחצי אחר כך, ב-1 בספטמבר, שטרנברג כבר קיבל את תפקיד סגן ראש העיר. סיעת "רוח חדשה במוצקין" עתרה לבית המשפט כדי לעכב את המינוי ולדון בסוגיה לעומק. בית המשפט המחוזי בירושלים לא רק שסירב למניעה הזמנית של המינוי אלא פסק לאופוזיציה תשלום של 16 אלף שקלים הוצאות על כך שביקשו את עזרתו – כסף שיצא מכיסם. ונזכיר, חברי המועצה פועלים בהתנדבות.  יו"ר סיעת "רוח חדשה במוצקין" ציקי אבישר מותח קו ישיר בין העובדה שהמשטרה ממליצה להעמיד את ראש העיר חיים צורי לדין לבין הייבוא החדש מרמלה. "לא סביר שבעיר עם 50 אלף תושבים לא יימצא ולו אדם אחד שראוי היה למנותו לסגן ראש העיר", כתב בפוסט ברשתות החברתיות. "לא סביר גם שראש עיר ותיק ושורשי במוצקין יצטרך לייבא אדם שכזה מחוץ לעיר. גם מבין תומכיו של צורי נמנו לא מעט אנשים שהיו ראויים לאמון ולזריקת המרץ שרק ראש עיר ותיק יכול היה להעניק להם בכניסתם בפעם הראשונה לחיים הציבוריים. תשאלו את כל מי שעבד איתו, צורי לא מסוגל לראות אנשים פורחים לידו. ואם למישהו יש עוד ספק בשאלה האם ומתי שטרנברג ישלם בעצמו את המחיר, שיתאזר בסבלנות. זה רק עניין של זמן". "במישור הפוליטי, בקומבינה הזאת אין לצורי כל כוונה להמליך לו יורש", המשיך אבישר. "מהלך שכזה בציבור פשוט לא עובר מסך. מי שלא מבין את זה, לא מבין פוליטיקה. יש פה עניין עם קוף שאמור לתחזק את השליטה בלשכת ראש העיר כשהפרקליטות תודיע על החלטתה להגיש כתבי אישום נגד צורי ובכיריו". לדברי אבישר, "זאת בדיוק הסיבה שצורי התעקש לייבא דווקא אדם מרמלה: בניגוד לכל חברי הסיעה של צורי וכל הפעילים שלו, לשטרנברג אין במוצקין כל כוח פוליטי שיכול להתכחש לפתע לצורי. כשהפרקליטות תודיע על הגשת כתבי אישום צורי רוצה אדם נטול כוח פוליטי. זה כל הסיפור". בעיריית מוצקין כינו את העתירה של סיעת האופוזיציה "קנטרנית" וטענו כי "יו"ר האופוזיציה שפעם אחר פעם עסוק בריצה לבתי משפט סירב לקבל את הכרעת הדין, ביקר את השופט דורות וכתב כי החלטתו מהווה קריאת תיגר, נגועה בקהות חושים וכי המערכת המשפטית מנותקת מהמציאות. במערכת המשפט המומים: התבטאויות פסולות של חבר מועצה שמתיש את מערכת המשפט בכסות כלים דמוקרטיים". עו"ד אבי גולדהמר שייצג את העירייה בעתירה הסביר: "שופטים הם אנשים הגונים והם בוחנים כל מקרה לגופו. לסוגיית הוצאות משפט, נראה כי שופטים אינם אוהבים שישנם גורמים שמשתמשים בכלים בכסות הדמוקרטיה על מנת להתיש את המערכת המשפטית ביודעם שאין סיכוי לעתירתם וכי העתירות נגועות בחוסר תום לב. לבקר שופטים תוך השתלחות בהם זה מעשה לא ראוי ולא מצופה מנבחר ציבור". ובשמו של שטרנרבג מסרו מהעירייה: "מתרכזים בעשייה למען התושבים". שמו של צורי לא עולה פה בפעם הראשונה. מדובר באדם בעייתי שעליו כתבנו כמה פעמים בעבר, בהקשרים שונים. היום התיק הפלילי שלו בעבירות שחיתות ופגיעה בפרטיות מחכה להכרעת הפרקליטות. 